I. Šimko, minister vnútra SR: (2002-06-26):
Dámy a páni, prosím o podporu tohto návrhu. I. Presperín, podpredseda NR SR: Ďakujem, pán minister. Prosím povereného člena ústavnoprávneho výboru poslanca Alexeja Ivanka, aby informoval o výsledku prerokovania tohto návrhu vo výbore. A. Ivanko, poslanec: Ďakujem za slovo. Vážený pán predsedajúci, vážený pán minister, vážené kolegyne poslankyne, vážení kolegovia poslanci. Predseda Národnej rady Slovenskej republiky rozhodnutím zo 17. júna 2002 pod č. 1814 pridelil vládny návrh zákona na skrátené legislatívne konanie o vládnom návrhu zákona o dobrovoľných dražbách a o zmene a doplnení niektorých zákonov, tlač 1623, na prerokovanie Ústavnoprávnemu výboru Národnej rady. Ústavnoprávny výbor prerokoval dňa 20. júna 2002 návrh vlády na skrátené legislatívne konanie o vládnom návrhu zákona o dobrovoľných dražbách a o zmene a doplnení niektorých zákonov. Z celkového počtu 11 poslancov Ústavnoprávneho výboru Národnej rady bolo prítomných 7. Za návrh predneseného uznesenia hlasovali 3 poslanci, 1 hlasoval proti a 4 poslanci sa zdržali hlasovali. Ústavnoprávny výbor Národnej rady neschválil predložený návrh uznesenia v súlade s § 52 ods. 4 zákona Národnej rady č. 350/1996 Z. z. o rokovacom poriadku Národnej rady, pretože nezískal podporu potrebnej nadpolovičnej väčšiny prítomných poslancov. Pán predsedajúci, skončil som, otvorte rozpravu k tomuto bodu programu. I. Presperín, podpredseda NR SR: Ďakujem pekne, pán poslanec. Otváram rozpravu o tomto bode programu. Písomne nebol nikto prihlásený. Kto sa hlási ústne? Konštatujem, že nikto. Vyhlasujem rozpravu o tomto bode programu za skončenú. Prerušujem rokovanie o tomto bode programu. Páni poslanci, nasledujú materiály, ktoré sú návrhmi vlády a rôzne vládne návrhy zákonov. Žiadam príslušných pracovníkov Národnej rady, aby prišli oznámiť, ako je zabezpečená účasť ministrov, pretože vláda stále zasadá. Preruším rokovanie na päť minút, páni poslanci. Na päť minút prerušujem rokovanie Národnej rady. (Prestávka.) (Po prestávke.) I. Presperín, podpredseda NR SR: Páni poslanci, pani poslankyne, budeme pokračovať blokom zákonov, ktoré odôvodní minister financií Slovenskej republiky. Ako prvý pôjde vládny návrh zákona o vzájomnej pomoci pri vymáhaní niektorých finančných pohľadávok, ktorý je pod tlačou 1519. Poprosím pána ministra financií, aby sa ujal slova v druhom čítaní k tomuto vládnemu návrhu zákona. F. Hajnovič, minister financií SR: Ďakujem, vážený pán predsedajúci, vážená Národná rada Slovenskej republiky. Dovoľte mi, aby som v druhom čítaní uviedol vládny návrh zákona o vzájomnej pomoci pri vymáhaní niektorých finančných pohľadávok. Spolupráca medzi Slovenskou republikou a ostatnými štátmi v daňovej oblasti je v súčasnom období upravená len zmluvami o zamedzení dvojitého zdanenia v odbore daní z príjmov a z majetku. Na účely vymáhania niektorých finančných pohľadávok je nepostačujúca a nevyhovuje ani požiadavke Európskej únie kladenej na pristupujúce štáty. Medzinárodná pomoc pri vymáhaní niektorých finančných pohľadávok nie je v slovenskej legislatíve upravená. V predkladanom vládnom návrhu zákona sa s prihliadnutím na uvedené navrhuje upraviť postup a podmienky, za ktorých Ministerstvo financií Slovenskej republiky bude poskytovať, požadovať alebo prijímať pomoc pri vymáhaní niektorých finančných pohľadávok, pričom pomoc pri vymáhaní pohľadávky sa definuje ako poskytovanie, požadovanie alebo prijímanie informácií potrebných na vymáhanie pohľadávky alebo zabezpečenie vymáhania pohľadávky. V porovnaní s doteraz uplatňovanou spoluprácou na základe zmlúv o zamedzení dvojitého zdanenia sa v predkladanom vládnom návrhu úprava týka pohľadávok, ktoré vznikli v súvislosti s daňou z príjmu, daňou z dedičstva, daňou z darovania, daňou z prevodu a prechodu nehnuteľností, daňou z pridanej hodnoty a spotrebných daní, s clom a inými platbami vyberanými pri dovoze a vývoze tovaru, so sankciami a nákladmi spojenými s vymáhaním týchto pohľadávok a finančných pohľadávok v ostatných štátoch, ktoré majú rovnaký alebo podobný charakter. Očakáva sa, že prijatím tohto vládneho zákona sa významnou mierou prispeje k prispôsobeniu legislatívy Slovenskej republiky k legislatíve Európskej únie v oblasti vzájomnej pomoci pri vymáhaní niektorých finančných pohľadávok upravenej predovšetkým smernicou rady č. 76/308 v znení neskorších zmien a doplnení. Týmto sa zároveň plnia aj záväzky Slovenskej republiky vyplývajúce z odporúčaní OECD v oblasti vymáhania daňových pohľadávok, ktoré boli prijaté slovenskou stranou pri vstupe do OECD. Účinnosť predkladaného vládneho návrhu zákona sa navrhuje od 1. januára 2003 s výnimkou ustanovení § 1 písm. b) a § 9 ods. 3, ktoré nadobudnú účinnosť dňom nadobudnutia zmluvy o pristúpení Slovenskej republiky k Európskym spoločenstvám a k Európskej únii. Vážená Národná rada, dovoľte mi, aby som vás požiadal o podporu predloženému vládnemu návrhu zákona. Ďakujem za pozornosť. I. Presperín, podpredseda NR SR: Ďakujem pekne, pán minister, za vaše úvodné slovo k tomuto vládnemu návrhu zákona. Prosím pána poslanca Bajana, aby informoval Národnú radu o výsledku rokovania výborov o tomto vládnom návrhu zákona. V. Bajan, poslanec: Ďakujem pekne, pán podpredseda. Vážený pán minister, kolegyne, kolegovia, dovoľte mi, aby som predniesol spoločnú správu výboru pre financie, rozpočet a menu a ústavnoprávneho výboru Národnej rady o výsledku prerokovania vládneho návrhu zákona o vzájomnej pomoci pri vymáhaní niektorých finančných pohľadávok, tlač 1519, v druhom čítaní. Výbor Národnej rady Slovenskej republiky pre financie, rozpočet a menu ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku túto správu s tým, že Národná rada Slovenskej republiky uznesením č. 2138 zo 17. mája pridelila vládny návrh zákona o vzájomnej pomoci pri vymáhaní niektorých finančných pohľadávok výboru pre financie, rozpočet a menu a ústavnoprávnemu výboru. Gestorský výbor nedostal do začiatku rokovania o vládnom návrhu zákona žiadne stanoviská poslancov v zmysle príslušných paragrafov rokovacieho poriadku Národnej rady. Obidva výbory, ústavnoprávny výbor svojím uznesením 986 zo dňa 11. júna 2002 a výbor pre financie, rozpočet a menu svojím uznesením 1037 zo dňa 12. júna odporúča tento návrh zákona schváliť. Z uznesení výborov nevyplynuli žiadne pozmeňujúce návrhy a gestorský výbor odporúča tento predmetný návrh zákona schváliť a súčasne ma poveril spravodajcovstvom a uložil mi predniesť spoločnú správu a navrhnúť Národnej rade odporúčať hlasovať o tomto návrhu ihneď po ukončení rozpravy. Ďakujem pekne. Môžete otvoriť rozpravu. I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Nikto nebol prihlásený písomne. Pýtam sa, kto sa hlási ústne. Konštatujem, že nikto. Vyhlasujem rozpravu o tomto bode za skončenú. Prerušujem rokovanie o tomto bode programu. Ďalej pristúpime k druhému čítaniu o vládnom návrhu zákona, ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu v znení neskorších predpisov. Vládny návrh zákona máte ako tlač 1531, spoločnú správu výborov 1531a. Vládny návrh zákona odôvodní minister financií Slovenskej republiky František Hajnovič. Prosím pána ministra, aby sa ujal slova. F. Hajnovič, minister financií SR: Ďakujem. Vážený pán predsedajúci, vážená Národná rada Slovenskej republiky. Dovoľte mi, aby som stručne v druhom čítaní uviedol vládny návrh novely zákona o správe majetku štátu. Predkladám na rokovanie Národnej rady Slovenskej republiky návrh novely zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov. Tento návrh novely zákona o správe majetku štátu má zabezpečiť vytvorenie materiálnych podmienok na plynulý chod úradov vyšších územných celkov a ich zastupiteľstiev a obcí, tak ako to vyplýva z uznesenia vlády Slovenskej republiky č. 1073 zo 7. novembra 2001. Návrh novely zákona rieši možnosť, aby správcovia majetku štátu mohli dohodnúť nižšie nájomné pri nájme majetku štátu nebytových priestorov, ktorý bude slúžiť výlučne na činnosť úradu samosprávneho kraja a jeho zastupiteľstva a obcí pod podmienkou, že táto bude majetok štátu využívať výlučne len na prenesený výkon štátnej správy na obec. Predkladaný návrh upravuje aj podmienky, za ktorých môže správca majetku štátu darovať hnuteľné veci štátu obci alebo vyššiemu územnému celku, ktorým budú slúžiť na prenesený výkon štátnej správy, a ďalej prenechať nehnuteľný majetok štátu do výpožičky neštátnym školám a neštátnym školských zariadeniam pod podmienkou jeho používania na vyučovací proces alebo na činnosť s ním súvisiacu po predchádzajúcom súhlase Ministerstva školstva Slovenskej republiky. Vážená Národná rada, prijatím návrhu zákona, ktorým sa mení a dopĺňa zákon č. 278/1993 Z. z. o správe majetku štátu v znení neskorších predpisov, sa dosiahnu optimálne materiálno-technické podmienky na plynulý chod úradov samosprávnych krajov a ich zastupiteľstiev a obcí a žiadam vás preto o podporu pri prijatí tohto zákona. Ďakujem za pozornosť. I. Presperín, podpredseda NR SR: Pán minister. Prosím pána poslanca Farkasa ako povereného predsedu výboru, aby sa ujal slova a informoval o výsledku rokovania výborov o tomto vládnom návrhu zákona. Prosím.